b'\n_START_ARTICLE_\nJamal Khashoggi\n_START_SECTION_\nObrazovanje i obitelj\n_START_PARAGRAPH_\nRo\xc4\x91en je u Medini, ne\xc4\x87ak je saudijskog poslovnjaka i trgovca oru\xc5\xbejem Adnana Khashoggija koji je bio jedan od aktera politi\xc4\x8dkog skandala Iran-Contra._NEWLINE_Osnovnu i srednju \xc5\xa1kolu zavr\xc5\xa1io je u Saudijskoj Arabiji, a preddiplomski studij poslovne administracije zavr\xc5\xa1io je u SAD-u (sveu\xc4\x8dili\xc5\xa1te u Indiani).\n_START_SECTION_\nSaudijska Arabija\n_START_PARAGRAPH_\nSmatrao je da se dr\xc5\xbeavna politika treba vratiti u klimu kakva je prevladavala prije 1979. kada se vlada ogra\xc4\x91ivala i dr\xc5\xbeala podalje vehabisti\xc4\x8dke ideologije i tradicije. Smatrao je kako \xc5\xbeene trebaju imati ista prava kao i mu\xc5\xa1karci te je bio kriti\xc4\x8dar saudijske opresije nad slobodom govora i izra\xc5\xbeavanja. U jednoj od svojih kolumni izjavio je kako "Saudijci moraju prona\xc4\x87i na\xc4\x8din kako \xc4\x87e zajedno uklopiti sekularizam i Islam kao \xc5\xa1to je to napravila Turska". U jednoj od svojih kolumni rekao je kako "bin Salman [princ] mora prekinuti svoju kampanju protiv politi\xc4\x8dkog Islama i svoje o\xc4\x8dite netolerancije prema temeljnim demokratskim principima kao \xc5\xa1to su sloboda govora".\n_START_SECTION_\nJemen\n_START_PARAGRAPH_\nSna\xc5\xbeno se protivio vojnoj intervenciji Saudijske Arabije u Jemenu. Priznao je da je u jeku izbijanja krize intervenciju podr\xc5\xbeavao jer je bio zabrinut zbog mogu\xc4\x87eg ja\xc4\x8danja Iranskog utjecaja u regiji podr\xc5\xbeavanje Houthija, ali je postao kriti\xc4\x8dan zbog masovnih stradavanja civila, morske blokade i tro\xc5\xa1enja "jedne tre\xc4\x87ine saudijskih financijskih rezervi koje su se smanjile na oko 400 milijardi ameri\xc4\x8dkih dolara". Smatrao je kako je jedino rje\xc5\xa1enje jemenske krize zaustavljanje rata te da prekid vatre treba inicirati Saudijska Arabija.\n_START_SECTION_\nOdnos s Osamom bin-Ladenom\n_START_PARAGRAPH_\nBin-Ladena je upoznao tijekom 1980-tih i 1990-tih godina u Afganistanu. Intervjuirao ga je vi\xc5\xa1e puta u Tora Bori (kompleks \xc5\xa1pilja u Afganistanu) te jednom (1995.) u Sudanu. Saudijska televizija Al-Arabiya u svojoj je reporta\xc5\xbei iznijela podatak da je Khashoggi jednom poku\xc5\xa1ao uvjeriti bin-Ladena da odustane od nasilja, a bio je "vrlo iznena\xc4\x91en [1997.] kada je vidio Osamu kako se okre\xc4\x87e radikalizmu". Nakon teroristi\xc4\x8dkih napada 9. rujna 2001. potpuno se distancirao i ogradio od bin-Ladena.\n_START_SECTION_\nSmrt\n_START_PARAGRAPH_\nKhashoggi je ubijen 2. listopada 2018. godine u zgradi konzulata Saudijske Arabije u Istanbulu. Prema CNN-u \xc4\x8diji je izvor pro\xc4\x8ditao transkript audio snimke snimljene netom prije ubojstva posljednje rije\xc4\x8di novinara bile su "ne mogu disati". Na po\xc4\x8detku istrage Turska je smatrala kako je ubojstvo naru\xc4\x8deno i unaprijed smi\xc5\xa1ljeno, dok su Saudijci to negirali. Khashoggi je u\xc5\xa1ao u konzulat s ciljem va\xc4\x91enja dokumenata potrebnih za vjen\xc4\x8danje, a videosnimke sigurnosnih kamera pokazale su da iz konzulata nikad nije iza\xc5\xa1ao. _NEWLINE_Nakon osam dana istrage Saudijska Arabija priznala je da se ubojstvo dogodilo unutar konzulata. Uhi\xc4\x87eno je 18 dr\xc5\xbeavljana Saudijske Arabije uklju\xc4\x8duju\xc4\x87i tim od 15 operativaca. 19. listopada saudijski dr\xc5\xbeavni tu\xc5\xbeitelj izjavio je kako je istra\xc5\xbeni tim prona\xc5\xa1ao dokaze kako je napad izveden planski i ciljano, a 15. studenog objavljeno je kako je 11 Saudijaca dovedeno pred sud i optu\xc5\xbeeno za ubojstvo Khashoggija te da pet individualaca mogu dobiti smrtnu kaznu. Saudijska Arabija odbila je izru\xc4\x8diti osumnji\xc4\x8denike za ubojstvo novinara._NEWLINE_16. studenog 2018. ameri\xc4\x8dka obavje\xc5\xa1tajna agencija CIA objavljuje dokument baziran na dokazima koji upu\xc4\x87uju da je saudijski princ bin Salman naru\xc4\x8dio ubojstvo Khashoggija. 20. studenog 2018. ameri\xc4\x8dki predsjednik Donald Trump opovrgnuo je medijske zaklju\xc4\x8dke i natpise oko poveznice saudijskog dr\xc5\xbeavnog vrha i ubojstva novinara. Nikki Haley, ameri\xc4\x8dka politi\xc4\x8darka i veleposlanica pri UN-u u intervjuu za magazin The Atlantic izjavila je kako Sjedinjene Ameri\xc4\x8dke Dr\xc5\xbeave ne mogu progledati proz prste Saudijskoj Arabiji zbog ubojstva Khashoggija te da se ovakvo nasilni\xc4\x8dko pona\xc5\xa1anje ne smije tolerirati.'